**MNB azonosító: M05**

Módszertani segédlet

**a hitelintézetek statisztikai mérlegét részletező adatszolgáltatáshoz**

Derivatívák

**A szövegben használt rövidítések a következők:**

**Statisztikai mérleg**: az M01 és M11 MNB azonosító kódú, A hitelintézetek statisztikai mérlege és eredménykimutatása megnevezésű adatszolgáltatás 01-es és 02-es táblái

Az egyes adatgyűjtések összeállításakor figyelembe kell venni *a jegybanki információs rendszerhez elsődlegesen a Magyar Nemzeti Bank alapvető feladatai ellátása érdekében teljesítendő adatszolgáltatási kötelezettségekről szóló mindenkor hatályos MNB rendeletben* (továbbiakban: Rendelet) található M01 MNB azonosító kódú, „A hitelintézetek Statisztikai mérlege és eredménykimutatásá”-hoz tartozó kitöltési előírást, valamint a Rendelet 2. mellékletében található előírásokat, fogalmakat.

Az azonos tulajdonságokkal rendelkező, így az egyes adatleíró mező tekintetében rendre ugyanazon értékeket felvevő tételeket aggregálni kell, és ennek megfelelően kell jelenteni. Ennek értelmében nem fordul-hat elő, hogy az adatszolgáltatás különböző soraiban jelentett rekordok minden adatleíró mező mentén megegyeznek.

Az adatszolgáltatásban azokat a tételeket is szerepeltetni kell, amelyek állománya az időszak végén ugyan nulla, de tartozik hozzájuk olyan értékmező, amelyet az előírások értelmében tölteni kell.

**Az adatszolgáltatásban szerepeltetendő ügyletek**

Az adatszolgáltatónak az egyes partnerekkel kötött, a tárgyidőszak végén fennálló valamennyi saját pénzügyi derivatív ügyletét, azok hó végi követelés-, illetve tartozás pozícióját, valamint a tárgyidőszak forgalmi adatait (tranzakció, átértékelődés) jelenteni kell, beleértve azon tárgyidőszakon belüli derivatív ügyletekkel kapcsolatos tranzakciókat, átértékeléseket is, amely ügyletek a tárgyidőszak folyamán keletkeztek, és még a tárgyidőszak vége előtt lezárásra is kerültek.

A csoporton belüli csoporttaggal, közvetlentőke-befektetővel és közvetlentőke-befektetéssel kötött derivatív ügyleteket is szerepeltetni kell az adatszolgáltatásban.

A spot ügyleteket a derivatíva részletező adatgyűjtésben nem kell szerepeltetni.

**Az adatok számbavétele**

A részletező adatgyűjtésben minden ügyletet bruttó módon kell jelenteni, az egyes követelések és tartozások nem nettózhatók össze abban az esetben sem, ha az IFRS előírások megengedik az összevonást.

A pénzügyi derivatíva követelések és tartozások állományi adatait (pozícióit) és tranzakcióit piaci értéken, bruttó módon, ügyletenként kiértékelve, az ügylettípusnak és az értékelésnek megfelelő instrumentumkódon a megfelelő mérleg szerinti kategóriába besorolva kell jelenteni.

Az adatok kimutatásakor biztosítani kell a Statisztikai mérleg 01-es táblájával való egyezőséget.

Az egyedi FINREP adatszolgáltatásban származtatott ügyletként kimutatott állományok abban az esetben térhetnek el a jelen adatszolgáltatásban jelentett értékektől, ha az érintett derivatíva követelések és -kötelezettségek az IAS 32 alapján egymással szemben beszámíthatók, vagyis a FINREP mérlegben ezek nettó összege szerepel. (Például, ha a partnerekkel általánosan, vagy a derivatív ügyletek meghatározott körére vonatkozóan nettó elszámolásban állapodtak meg.) A fentieken kívül a hó végén nyitott spot ügyletek pozícióinak a solo FINREP jelentésben származtatott ügyletként történő jelentése okozhat indokolható eltérést a jelen adatszolgáltatásban jelentett értékektől.

A táblában jelentett adatok mindegyikére teljesülni kell annak, hogy az előző havi záró állományból a tárgyhavi tranzakción, átértékelődésen és egyéb volumenváltozáson keresztül el lehet jutni a záró állományhoz.

A külföldi pénznemre szóló követelések és kötelezettségek záró piaci értékét is minden esetben forintban kell megadni. Egyéb megbízható információforrás (pl. tőzsdei ár, egyéb likvid piacon kialakult pillanatnyi ár) hiányában a valós piaci érték alatt az intézmény adott ügyletekre vonatkozó modellszámításainak eredménye értendő. Amennyiben a kiértékelt pozíció külföldi pénznemben határozódik meg, a devizaértéket a hó utolsó napján érvényes MNB hivatalos devizaárfolyamon kell átváltani forintra. Devizaértékek esetén előbb az ügyletek kiértékelését, majd azt követően a forintra konvertálást kell elvégezni.

**ADATLEÍRÓ MEZŐK**

Az egyes adatleíró mezők felvehető értékeit a Rendelet 3. mellékletének technikai segédletei között található kódlisták tartalmazzák.

1. **Instrumentum típus**

Az ügylettípusnak és a kiértékelés eredményének megfelelő instrumentum kód kiválasztásával azt kell megadni, hogy az aktuális sor mely pénzügyi derivatíva alapinstrumentumhoz tartozó ügyletek adatait tartalmazza. A kiértékelést követően pozitív piaci értékű ügyletek esetén a pozitív pozícióval ellátott, míg negatív piaci értékű ügyletek esetén a negatív pozícióval ellátott instrumentumtípusok közül kell választani.

1. **FINREP mérleg szerinti kategória**

Annak megfelelően kell tölteni, hogy az adott pénzügyi instrumentum a felügyeleti mérleg (egyedi FINREP mérlegtáblák SF0101 Mérleg: eszközök és SF0102 Mérleg: kötelezettségek) mely blokkjában szerepel.

1. **Partner országa**

Nem tőzsdei ügyletek esetén a partner országkódját, míg tőzsdei ügyletek esetében annak a tőzsdének a székhelye szerinti országkódot kell megadni, ahol az ügyletet kötötték.

1. **Partner szektora**

Az ügyletben részt vevő partner MNB-szektorának megfelelően töltendő.

1. **Hátralévő lejárat**

Az adatgyűjtés vonatkozási idejétől a pénzügyi instrumentum szerződéskötéskor/módosításkor meghatározott lejáratáig hátralevő időt kell itt kimutatni. A tárgyidőszakban még nyitó állománnyal rendelkező, de a hó végére már lezárult, valamint a tárgyidőszak folyamán keletkező, és még a tárgyidőszak vége előtt lezárásra is került ügyleteket 0-1EV kóddal kell jelenteni, amelyek állománya hó végén 0 záró piaci értékkel rendelkezik.

1. **Vételi vagy eladási pozíció eredeti devizaneme**

A pénzügyi derivatívák miatti követelések és kötelezettségek kötéskori névértékének devizanemét kell itt megadni. Áru, kötvény, részvény, nemesfém, arany és egyéb mögöttes termékek esetén csak az egyik oszlop tölthető: amennyiben a derivatív szerződés a mögöttes termék vételére irányul, abban az esetben a vételi, amennyiben pedig az eladására, az eladási pozíció devizanemét szükséges feltüntetni. Csereügyletek esetében a határidős láb irányából kell az eredeti devizanemeket megadni.

1. **Vétel/Eladás**

A mező csak áru, kötvény, részvény, nemesfém, arany és egyéb mögöttes termékkel rendelkező határidős ügyletek, valamint a hitelderivatívák esetében töltendő.

Annak megfelelően kell tölteni, hogy a derivatív szerződés a mögöttes termék megvételére (VESZ) vagy eladására (ELAD) irányul.

Hitelderivatívák esetében - függetlenül a hitelderivatíva instrumentum típusától - kötelezően töltendő mező. Vételt a hitelvédelem megvásárlásakor (vagyis amikor a hitelkockázatot transzferálták), eladást pedig a hitelvédelem eladásakor (vagyis amikor a hitelkockázatot megvásárolták) kell jelenteni.

1. **Kereskedési könyv/Banki könyv**

Annak megfelelően töltendő, hogy az adott ügylet a kereskedelmi könyv vagy a banki könyv részét képezi-e.

1. **Fedezeti elszámolás típusa**

Annak megfelelően töltendő, hogy az adott pénzügyi derivatívát fedezeti vagy nem fedezeti céllal kötötték.

Amennyiben a FINREP mérleg szerinti kategória mező értéke „Fedezeti elszámolás”, akkor ebben a mezőben nem szerepelhet sem a „Nem fedezeti elszámolás”, sem pedig a „Gazdasági fedezeti ügylet” érték.

A Gazdasági fedezeti ügyletek közé azok a származtatott ügyletek tartoznak, amelyek a „Kereskedési céllal tartott” FINREP mérleg szerinti kategóriába vannak besorolva, azonban nem szerepelnek a kereskedési könyvben. Gazdasági fedezeti ügyletnek minősülnek azok a fedezeti céllal tartott származtatott ügyletek is, amelyek nem felelnek meg a hatékony fedezeti instrumentumok IAS 39 szerinti követelményeinek, valamint az olyan, nem jegyzett tulajdoni részesedést megtestesítő instrumentumokhoz kötött származtatott ügyletek, amelyek valós értéke nem mérhető megbízhatóan.

1. **Kockázat típusa (mögöttes termék)**

Annak meghatározására szolgál a mező, hogy az adott ügylet piaci értéke milyen mögöttes termék érték-alakulásának a függvénye, illetve, hogy több mögöttes termék esetén melyik értékváltozásra a legérzékenyebb.

Amennyiben egy származtatott ügyletet egynél több mögöttes kockázattípus befolyásol, az instrumentumot a legérzékenyebb kockázattípushoz kell hozzárendelni. A több kitettséggel rendelkező származtatott ügyleteknél - bizonytalanság esetén - az ügyleteket a következő sorrendnek megfelelően kell megjelölni:

* Áruk, Arany és egyéb Nemesfém: az összes áruval, arannyal és egyéb nemesfémmel, vagy áruhoz, aranyhoz, egyéb nemesfémhez kötött indexszel szembeni kitettséggel járó származtatott ügyletet ebben a kategóriában kell feltüntetni. Az aranyra vonatkozó ügyleteket az aranyszerződések kategóriába, az egyéb nemesfémekre vonatkozó ügyletek a nemesfém kategóriába, míg minden más áru típusú ügyletet az áru kategóriába kell besorolni.
* Részvények: az összes részvény vagy részvényindexek teljesítményéhez kötött származtatott ügylet ide sorolandó.
* Kötvények: az összes kötvény vagy kötvényindexek teljesítményéhez kötött származtatott ügyletet itt kell megadni.
* Deviza- és kamatláb: tartalmazza az összes, devizaárfolyam kockázattal, valamint kamatláb kockázattal együttesen rendelkező származtatott ügyletet. Az MNB-vel NHP keretében kötött CIRS ügyleteket külön kóddal ellátva kell jelenteni, az azokhoz kapcsolódó hitelügyeletekkel nem lehet összevontan jelenteni. A felvett forint hitelt M04 adatgyűjtésben kell kimutatni.
* Deviza: tartalmazza az összes, egynél több devizával szemben kitettséggel rendelkező származtatott ügyletet.
* Kamatláb: tartalmazza azokat a származtatott ügyleteket, amelyek kizárólag kamatláb kockázattal rendelkeznek.

Jelen adatgyűjtésben a mögöttes termék típusa szerint Hitelderivatíva – Egyéb kategóriába sorolandó minden olyan származtatott ügylet, amelyhez kapcsolódóan a domináns kockázattípus a hitelkockázat, és az ügylet nem hitel-nemteljesítési csereügylet, hitelkockázati felár opció vagy teljes hozamcsere-ügylet.

A mögöttes termék típusa szerint Egyéb kategóriába sorolandó az összes olyan származtatott ügylet, amelyben nem szerepel devizával, kamatlábbal, részvénnyel, kötvénnyel, arannyal és egyéb nemesfémmel, áruval vagy hitelkockázattal szembeni kitettség. Ilyenek például a származtatott klimatikus ügyletek, vagy a származtatott biztosítási ügyletek.

1. **Tőzsdei/Nem tőzsdei**

Annak meghatározása, hogy az adott ügylet megkötésére tőzsdei vagy tőzsdén kívüli (OTC) piacon került sor.

1. **Kapott kamat jellege**

Annak meghatározása, hogy az adatszolgáltató által a derivatív szerződés alapján bevételezett kamatok összege egy előre meghatározott fix kamatláb alapján, vagy valamilyen referencia kamatláb értékalakulásától függően került meghatározásra. A változó kamatozáson belül 1, 3, 6, 12 hónapos futamidejű referencia kamatokat kell megkülönböztetni, a többi esetet az egyéb kategóriában kell jelenteni.

1. **Fizetett kamat jellege**

Annak meghatározása, hogy az adatszolgáltató által a derivatív szerződés alapján fizetett kamatok összege egy előre meghatározott fix kamatláb alapján, vagy valamilyen referencia kamatláb értékalakulásától függően került meghatározásra. A változó kamatozáson belül 1, 3, 6, 12 hónapos futamidejű referencia kamatokat kell megkülönböztetni, a többi esetet az egyéb kategóriában kell jelenteni.

**ÉRTÉKMEZŐK**

A nulla értékkel bíró értékmezők egyaránt tölthetők nullával, vagy üresen is hagyhatók.

**Piaci értékhez tartozó értékmezők**

1. **Tranzakció növekedés/csökkenés**

Tranzakciók alatt az ügyletekből eredő olyan bevételeket és kiadásokat kell érteni, amelyeket az adatszolgáltató a tárgyidőszak folyamán bevételezett vagy teljesített (azaz értéknapja a jelentés vonatkozási hónapjában van).

Növelő tranzakciónak minősülnek azok a bevételek és kiadások, amelyek a pozíció értékét abszolút értékben növelik, csökkentő tranzakciónak pedig azok, amelyek a pozíció értékét abszolút értékben csökkentik.

A tranzakcióknak minősülő bevételeket és kiadásokat a tényleges fizetésnek megfelelően vagy az elszámolt összegben kell jelenteni. A tényleges fizetés alatt az aktuális piaci árfolyamnak megfelelő összeg értendő és nem a pénzügyi elszámolás dátuma, ami eltérhet az ügylet lezárásának napjától.

Az egyes derivatív megállapodásoknak a tranzakció teljesítésének időpontjában érvényes piaci értékétől függően kell az egyes tranzakciókat a megfelelő instrumentum kódokra besorolni: a tranzakció időpontjában nyereséges ügyletek esetében a követelés oldalra (azaz a pozitív pozícióval ellátott instrumentumkódokra), míg veszteséges ügyletek esetében a tartozás oldalra (azaz a negatív pozícióval ellátott instrumentumkódokra) kerülnek.

Nem kell elvégezni a tranzakció időpontjára vonatkozóan kiértékelést azon ügyletek esetében, amelyeknél a szóban forgó tranzakció nem az ügylet lezárását eredményezi, illetve olyan fizetésre kerül sor, amely nem az ügylet piaci kiértékelésétől függ (pl. kamatswapok keretében történő, szerződésben előre ütemezett kamatfizetések). Ezen tranzakciók a derivatív megállapodás a vonatkozási időszak végén kiértékelt pozíciójának megfelelő instrumentum kódon jelentendők.

Az opciós díjak a tranzakció részét képezik, azonban a tranzakciók meghatározásakor minden egyéb jutalékot, díjat (például brókerek közvetítői díja) figyelmen kívül kell hagyni.

Mind a tranzakciós növekedést, mind pedig a csökkenést pozitív előjellel kell az adatszolgáltatásban szerepeltetni.

### 

1. **Átértékelődés**

Átértékelődés alatt a pozíció változására ható ár-, illetve árfolyam változások összesített számszerűsített adata értendő. Nem kell azonban a könyvekből kiszámítani ezeket az adatokat, hanem a jelentésben soronként kell végső különbözeti értékként kiszámítani és szerepeltetni azt az összeget, amellyel a sor egyezősége végül is kialakul, tehát az átértékelés összegét soronként a tárgyidőszaki tranzakciókkal és egyéb változásokkal módosított előző havi záró (tárgyidőszaki nyitó) pozíció és a tárgyidőszaki záró pozíció különbözete adja meg.

Amennyiben egy ügylet eszköz vagy forrás jellege az előző havi adatszolgáltatáshoz képest felcserélődik, azaz a piaci értéke előjelet vált (a korábbi pozitív piaci értékhez képest negatív piaci értéket vesz fel vagy fordítva), abban az esetben ezt az átmozgatást is átértékelődésként kell kimutatni. Amennyiben a piaci értékben bekövetkezett változás kizárólag átértékelődés következménye, abban az esetben az ügylet előző havi pozíciójának megfelelő instrumentumkódon az előző havi pozíció értékével megegyező, negatív előjelű összeget, míg az ügylet tárgyhavi pozíciójának megfelelő instrumentumkódon a tárgyhavi pozíció értékével megegyező összeget kell átértékelődésként a táblában jelenteni.

Abban az esetben is átértékelődést kell kimutatni, ha a vonatkozási hónapban egy tranzakció az ügylet lezárását eredményezi és az ügylet előző hó végi záró pozíciója, valamint a tranzakció időpontjára vonatkozó pozíciója a mérleg ellentétes oldalára kerül. Ekkor az előző hó végén érvényes instrumentum kódon jelenteni kell egy, az előző hó végi pozícióval megegyező összegű, ellentétes előjelű átértékelődést, valamint a tranzakció instrumentumának során is ki kell mutatni az átértékelődést.

### 

1. **Egyéb volumenváltozás**

Egyéb volumenváltozások azok, a tárgyidőszakot érintő változások, amelyek nem tranzakció, illetve nem a nyitott derivatív ügyletek értékét befolyásoló ár-, vagy árfolyamváltozás következményei. Átsorolásként itt kell kimutatni a partner országának és szektorának, valamint az ügylet hátralévő lejáratának változásait is.

Amennyiben egy ügylet piaci értékéhez tartozó hó végi záró állománya a korábbi hónaphoz képest egyéb volumenváltozás miatt átsorolásra kerül, azaz a fent felsorolt adatleíró mezők tekintetében a jelentendő tétel valamely jellemzője megváltozott, akkor az adott ügyletet a tárgyhavi jelentésben két sor vonatkozásában is figyelembe kell venni:

* egyrészt negatív előjelű átsorolásként jelenteni kell az ügylet piaci értékének előző hó végi záró állományával megegyező forint összeget, mégpedig egy olyan sorban, amelyben az adatleíró mezők értéke rendre az átsorolandó tétel előző havi jelentésben szereplő állapotának felelnek meg. (A tárgyhónap során átsorolással megszűnő tételek esetében is tölteni kell az átsorolás mezőt negatív előjellel.)
* másrészt pozitív előjelű átsorolásként jelenteni kell az ügylet piaci értékének előző hó végi záró állományával megegyező forint összeget, mégpedig egy olyan sorban, amelyben az adatleíró mezők értéke rendre az átsorolandó tétel aktuális, tárgyhó végi állapotának felelnek meg.

A fentieken kívül – külön adatszolgáltatói egyeztetést követően – eseti átsorolásként jelentendők egyes szervezeti átalakulások.

1. **Záró állomány**

### A tárgyidőszak végén még nyitott ügyletek piaci értékét (valós értékét) kell itt jelenteni (a szerződésenként a tárgyidőszak utolsó napjára vonatkozóan elvégzett kiértékelés eredményétől függően kell az adatokat a követelés, vagy a tartozás oldali instrumentumkódra besorolni). Egyéb megbízható információforrás (pl. tőzsdei ár, egyéb likvid piacon kialakult pillanatnyi ár) hiányában a piaci érték alatt az intézmény adott ügyletekre vonatkozó modellszámításainak eredménye értendő. A záró állomány piaci értékét minden esetben forintban kell megadni, amennyiben a kiértékelt pozíció devizában határozódik meg, a devizaértéket a hó utolsó napján érvényes MNB hivatalos devizaárfolyamon át kell váltani forintra. Devizaértékek esetén az ügyletek kiértékelését kell előbb elvégezni, és azt követően a forintra konvertálást.

**Vételi (hosszú) / Eladási (rövid) pozíció névértéke**

A vételi és eladási pozíciók névértékei (notional) esetében a kötéskori névértékeket eredeti devizanemekben szükséges megadni. Csereügyletek esetében a határidős láb irányából, azaz az eredeti devizanemek irányával egyezően kell megadni a vételi és eladási pozíciók névértékét. Csereügyleteknél a névleges összeg az a mögöttes tőkeösszeg, amelyen a kamatlábcsere, a devizacsere vagy deviza- és kamatlábcsere alapul. Részvényhez, kötvényhez, aranyhoz és egyéb nemesfémhez vagy áruhoz kötött szerződés esetében feltüntetendő névleges összeg az adásvételre leszerződött részvény, kötvény, arany és egyéb nemesfém vagy áru mennyisége, szorozva a szerződéses egységárral.

A hitelderivatíváknál feltüntetendő névérték a vonatkozó referenciahitel névleges értéke.

A kötvény, részvény, arany és egyéb nemesfém, áru és egyéb mögöttes termékek esetén csak az egyik oszlop tölthető: amennyiben a derivatív szerződés a mögöttes termék vételére irányul, abban az esetben a vételi amennyiben pedig az eladására, az eladási pozíciónál szükséges a névértéket feltüntetni.

Azon csereügyletek esetében egyezhet csak meg az eladási és vételi névérték, ahol egy devizában kerül megállapításra az a névérték, amely alapján az ügyletben a cserék megtörténnek.

Ha a záró piaci érték állománya nulla, akkor a névértéket is nulla értékkel kell feltüntetni a mögöttes terméktől függetlenül.

**Partner darabszám**

Az egyes adatleíró mezők tekintetében rendre ugyanazon értékeket felvevő - ezáltal az adatgyűjtésben egy soron, aggregáltan szereplő –, nyitott derivatíva ügyletek mögött álló partnerek száma, amelyekhez tartozik piaci értékes záró állomány. A darabszám meghatározásakor nem lehet figyelembe venni olyan tételeket, amelyek hó végi piaci záró állománya nulla. (A táblában jelentett partner darabszámok összege nem feltétlenül egyenlő a partnerek tényleges számával.)

**Ügylet darabszám**

Az egyes adatleíró mezők tekintetében rendre ugyanazon értékeket felvevő - ezáltal az adatgyűjtésben egy soron, aggregáltan szereplő - olyan tételek száma, amelyekhez tartozik piaci értékes záró állomány. A darabszám meghatározásakor nem lehet figyelembe venni olyan tételeket, amelyek hó végi piaci záró állománya nulla. (A táblában jelentett ügylet darabszámok összege nem feltétlenül egyenlő az egyes ügyletekhez tartozó szerződések számával, hiszen lehetnek olyan szerződések, amelyekhez tartozó követelés/tartozás állományát több sorban, szétosztva kell jelenteni.)

**A SZEREPELTETENDŐ ALAPINSTRUMENTUMOK**

1. **Futures ügyletek: E61 és F61**

Ezen instrumentumkód alatt jelentendők az adatszolgáltató által (vagy az ő nevében más által) kötött szabványosított tőzsdei határidős ügyletek, akár napi rendezéses (future style margining), akár a lejáratkor rendezendő ügyletekről van szó.

**Időszak végi záró pozíció:**

A tőzsdei határidős ügyletek jelentős része esetében a kontraktus értékváltozásából adódó követelés - tartozás a margin számlán naponta rendezendő (future style margining), s így a kontraktus értéke minden nap végén nullával zár. Pozíciós adatot ezért ezen ügyletek esetében nulla értékkel kell jelenteni. Amennyiben a konstrukció keretében a napi elszámolásra és rendezésre nem kerül sor, a kontraktus állományi (és tranzakciós) adatait a forward ügyleteknél leírtak szerint kell jelenteni.

**Tranzakciók:**

A napi elszámolásos futures ügyletek esetében az elszámolóháznál vezetett margin számlán terhelt vagy jóváírt változó margin összegek jelentik a tranzakciókat. Ezek forint ellenértékét az adatleíró mezők szerint összesítve kell jelenteni a fizetés iránya alapján meghatározott oldali instrumentum kódon: negatív pozíciós futures instrumentum alatt, csökkentő tranzakcióként az adatszolgáltató által a tárgyidőszak folyamán fizetett összegeket, illetve pozitív pozíciós futures instrumentum alatt, szintén csökkentő tranzakcióként az adatszolgáltató által bevételezett összegeket.

Azon adatszolgáltatók, amelyek megbízotton keresztül kötik tőzsdei ügyleteiket, s így a tőzsdei elszámolóháznál margin számlával nem ők, hanem megbízottjuk rendelkezik, nem a számlakivonatok, hanem az ügyletek napi értékváltozását mutató elszámolások alapján állapíthatják meg futures ügyleteik tranzakcióit.

A margin számlákon biztosítékként elhelyezett kezdeti összegeket, amelyeket (vagy amelyek maradványát) az ügyletek lezárása után visszakapja a befizető, nem jelentendő a pénzügyi derivatívák alatt.

1. **Forwardok: E62 és F62**

Az ún. outright forward ügyletek olyan határidős megállapodások, amelyeket az OTC piacon (vagyis nem szervezett piacon, nem tőzsdén) kötöttek, tehát szerződéses feltételeik nem sztandardizáltak (szabványosítottak), ezért a szerződő felek konkrét igényei szerint köthetők. A forward ügyletek teljesítése akár a mögöttes termékek leszállításával, akár az értékkülönbözet elszámolásával is történhet.

**Időszak végi záró pozíció:**

A határidős ügyletek kezdetén a legtöbb esetben egyenlő piaci értékű kockázati kitettségeket cserélnek el, így kötéskor az ügylet piaci értéke nulla. Ezek után az ügylet piaci értéke az alapul szolgáló eszközök piaci értéke (határidős árfolyama) szerint változik. Így a nyitott ügyletek piaci (vagy helyettesítési) értéke pozitív, nulla és negatív értéket is felvehet, a mögöttes árak változásától függően.

A tőzsdén kívüli (nem szabványosított) határidős nyitott (forward) ügyletek bruttó piaci értékét a jegyzett határidős árának figyelembe vételével kell meghatározni és az adatleíró mezők szerint összesítve a kiértékelés eredményétől függően a követelésnek megfelelő (azaz a pozitív pozícióval ellátott), vagy tartozásnak megfelelő (azaz a negatív pozícióval ellátott) instrumentumkód alatt kell jelenteni.

**Tranzakciók:**

Forward megállapodás esetén az ügylet lezárásakor a szerződő felek között teljesített bruttó, vagy (elszámolásos teljesítés, lezárás esetén) nettó fizetéseket kell az adatleíró mezők szerint összesítve, forintra átszámítva jelenteni. Értékkülönbözet elszámolása alapján történő fizetés esetén a fizetés iránya mutatja, hogy az adatszolgáltatónak követelése, vagy tartozása keletkezett-e az ügyletből, és ennek alapján kell a tranzakciót a követelés oldali vagy a tartozás oldali instrumentum kódra besorolni. Bruttó teljesítéskor (az ügylet zárásakor) az ügylet eredménye szerinti mérlegoldali instrumentum kódon kell a tranzakció mindkét lábát (pozíciót növelő és csökkentő) szerepeltetni, tehát a követelés vagy tartozás oldal meghatározásához ismerni kell a pozíció záráskori értékét.

**c.) Opciók: E64, E65 és F64, F65**

Egy opció megvásárlója prémiumot fizet az opció kiírójának (eladójának), amiért cserébe kötelezettség nélküli jogot szerez arra, hogy vegyen (vételi azaz call opciók) vagy eladjon (eladási azaz put opciók) egy meghatározott mögöttes terméket (reál, vagy pénzügyi) egy szerződésben meghatározott áron (kötési, vagy lehívási ár) egy meghatározott jövőbeli időpontban, vagy időpontig.

Az opció vásárlója tehát mindig követeléshez jut, ezért a hosszú opciós pozíciók (long call, long put) kizárólag követelés oldali (azaz pozitív pozícióval ellátott) instrumentumkód alatt szerepelhetnek.

Az opció kiírója a kötelezett mindig kötelezettséget vállal, hiszen teljesítenie kell, ha az opció jogosultja le akarja hívni az opciót, ezért a rövid opciós pozíciók (short call, short put) kizárólag tartozás oldali (azaz negatív pozícióval ellátott) instrumentumkód alatt szerepelhetnek.

A követelések, tartozások kiértékelése során figyelembe kell venni, hogy vételi (call), vagy eladási (put) opcióról van-e szó. Egy-egy sorban összevontan jelenthetők a valamennyi adatleíró mező mentén azonos értéket felvevő ügyletek.

**Időszak végi záró pozíció:**

Mivel egy opciós ügylet mindig a befektető (vagyis az opciót megvásárló fél) követelésének és az eladó tartozásának tekinthető, így a követelés oldali instrumentumkódok alatt az adatszolgáltató által megvásárolt, míg a tartozás oldali instrumentumkódok alatt az adatszolgáltató által kiírt opciók összesített piaci értékét kell megadni az alábbi instrumentum típusoknak megfelelő bontásban:

**E65** Long Call opció – pozitív pozíciók: az adatszolgáltató által megvásárolt vételi opciók

**E64** Long Put opció – pozitív pozíciók: az adatszolgáltató által megvásárolt eladási opciók

**F65** Short Call opció – negatív pozíciók: az adatszolgáltató által kiírt vételi opciók

**F64** Short Put opció – negatív pozíciók: az adatszolgáltató által kiírt eladási opciók

Az ügyletek piaci értékét vagy konkrét jegyzett ár segítségével, ennek hiányában azt megközelítő, számított piaci ár segítségével lehet kiszámítani, ez utóbbi esetében valamely általánosan elfogadott értékelési módszert alkalmazhat az adatszolgáltató, pl. a Black-Scholes formulát. Az opció értékének időérték komponense miatt az opció értéke lejárat előtt sohasem lehet nulla, ez alól ebben az adatszolgáltatásban kivételt képez az az eset, amikor a kerekítés szabályai szerint nulla az értéke.

Az ugyanazon partnerrel kötött vásárolt és eladott opciók egymással szemben nem összevezethetők, s nem vezethetők össze ugyanazon mögöttes termékre vonatkozó vásárolt és eladott opciók sem.

**Tranzakciók:**

Ezen mezőkben kell jelenteni az opciós jog vételéért/eladásáért fizetett/kapott opciós díjat (prémiumot), továbbá az ügylet lezárásakor a pénzügyi rendezést is. Lezárás történhet az ügylet lehívásával, vagy ellenügylet kötésével, elszámolásos konstrukcióban és a mögöttes termék leszállításával egyaránt.

Elszámolásos konstrukcióban az ügylet lezárásakor, illetve lehívásakor kapott/fizetett nettó összegeket kell tranzakcióként jelenteni. Bizonyos tőzsdei opció-típusok (elsősorban kamatláb opciók) esetében néhány, az ügylet tartama alatt felmerülő, teljesített változó margin kifizetéseket, illetve bevételeket is tranzakcióként kell jelenteni.

Leszállításos lehívás esetében, amennyiben nem deviza, vagy valutaösszeg vételéről/eladásáról van szó, a mögöttes terméknek az opciós szerződés szerinti lehívási ára, valamint az aktuális piaci ára közötti különbözet tekintendő pénzügyi derivatíva tranzakciónak. A deviza, valuta vételre/eladásra kötött leszállításos opciók esetében a szerződés szerinti bruttó fizetéseket kell derivatíva tranzakcióként feltüntetni.

**d.) Swapok: E63 és F63**

A swapok esetében a partnerek pénzáramok cseréjében állapodnak meg, azaz a szerződésben előre meghatározott feltételek szerint cash flow cserét/cseréket hajtanak végre. A fizetések meghatározott jövőbeli időpontokban, vagy periódusonként történnek, meghatározott névleges összegekre vonatkoztatva, a ténylegesen fizetendő cash flow összegek pedig a mögöttes termék referencia árán, hozamán alapulnak.

Swapokat általában OTC piacon kötnek, s a kontraktusból eredő fizetési kötelezettségek teljesítése általában „leszállítással” történik.

**Időszak végi záró pozíció:**

* Az egyszerű devizacsere ügyletek (simple currency swap vagy FX swap) során a szerződő felek egy azonnali devizakonverziót hajtanak végre a megállapodás szerinti árfolyamon (ezt nevezzük rövid lábnak), és egy későbbi időpontban, meghatározott árfolyamon ezzel ellentétes konverziót hajtanak végre (ezt nevezzük hosszú lábnak vagy határidős lábnak). Az egyszerű devizacsere ügyletek határidős lábának bruttó piaci értékét kell a megfelelő adatleíró mezők szerint összesítve a megfelelő instrumentumkód alatt jelenteni, a forward ügyleteknél alkalmazott kiértékelési módszer segítségével.
* A kamatswap megállapodás alapján egy devizanemhez kapcsolódó periodikus kamatfizetéseket cserélnek el a szerződő felek, akár fixet változóra, akár változót egy más indexhez kötött másik változó kamatra. A kamatláb swap ügyletek bruttó piaci értékét kell a megfelelő adatleíró szerint összesítve a kiértékelés eredményének megfelelő instrumentumkód alatt szerepeltetni, a szerződés teljes időtartama alatt várható fizetett és kapott kamatok közötti különbség nettó jelenértékének kiszámításával.
* Kamatozó devizacsere ügylet (Cross currency interest rate swap - CCIRS) során a partnerek a szerződésben megállapodott időintervallumban, eltérő devizanemben történő kamatfizetéseket cserélnek el, valamint lejáratkor kicserélik az eltérő devizában meghatározott tőke összegeket is egy előre megállapodott devizaárfolyamon. A kereszt devizás kamatswap és egyéb hasonló összetett swap típusú ügyletek piaci értékének kiszámításánál a valutaárfolyamok és egyéb árak várható értékét is figyelembe kell venni.

**Tranzakciók:**

Swap ügyletek esetében a tranzakciókat, vagyis az ügyletek második (hosszú) lábát a forward ügyleteknél leírtak szerint kell jelenteni. Az ügyletek indulásakor teljesített első konverziót (rövid lábat) derivatívaként nem kell jelenteni. Az „overnight (O/N: az üzletkötés napján: rövid láb, az azt követő napon: hosszú láb), valamint a „tomorrow/next day” (T/N: az üzletkötést követő napon: rövid láb, valamint az azt követő napon: hosszú láb) swap ügyletek miatti pozíciós és tranzakciós adatok (hosszú láb) szintén jelentendők.

A kamatswap és a kamatozó devizacsere ügylet esetében az ügylet élettartama alatt a kamatfizetést és a kamatbevételt tranzakcióként kell jelenteni, az ügylet tárgyhavi pozíciója szerint követelés vagy tartozás oldali instrumentum kódra.

A tranzakciók között kell jelenteni minden egyéb, a swap ügyletek futamideje alatt a megállapodás alapján esetleg teljesített fizetést is.

**e.) Egyéb pénzügyi derivatívák: E66 és F66**

Ezen instrumentum kód alatt kell jelenteni mindazon pénzügyi derivatív ügyleteket, amelyek a fenti kategóriák egyikébe sem kerültek besorolásra. Az egyéb instrumentumkategóriába tartozik minden olyan ügylet, amely nem határidős ügylet, opció vagy csereügylet. Az összetett derivatív ügyleteket is az egyéb instrumentumkategóriába kell sorolni.

**Devizától, valutától eltérő (áru, részvény, kötvény, nemesfém, hitelderivatíva) mögöttes termék esetében: E66 és F66**

Határidős reál termék vásárlása, eladása esetében a jelentés módja megegyezik a forward ügyletek jelentésének módjával, beleértve a pozíciós adatok jelentését is. Eltérés a tranzakciók esetében is kizárólag a leszállításos ügyleteknél van, hiszen elszámolásos ügyletek esetében lezáráskor itt is csak a nyereség, veszteség jelentését kérjük a forward ügyletekével megegyező módon.

Amennyiben egy pénzügyi derivatív ügylet az alapul szolgáló valamely reál termék tényleges leszállításával jár, akkor derivatív tranzakcióként csak a mögöttes termék aktuális piaci ára és a szerződéses (kötési) ára közötti különbözeteket kell jelenteni az adatszolgáltató szempontjából nézve bevételként, vagy kiadásként, a megfelelő instrumentum kód alatt (vagyis úgy, mintha elszámolásos ügylet lett volna). A reál termék eladásának, vásárlásának aktuális piaci áron számolt ellenértékét a vonatkozó statisztikákban (árustatisztika, értékpapír statisztika stb.) kell jelenteni, nem a derivatív ügyletek között.

**f.) Határidős kamatláb megállapodás** (FRA, forward rate agreement) **E61, E62 és F61, F62**

Az FRA ügylet egy, a megállapodásban meghatározott jövőbeli időpontban, meghatározott (többnyire névleges) összeg után a szerződésben megszabott kamatlábbal (ez értelemszerűen egy változó, valamilyen piacon időszakonként fixált kamatláb) számított kamatösszegre szól.

**Időszak végi záró pozíció:**

Az adatszolgáltatónak a kiértékelés alapján várható fizető, vagy kedvezményezett pozíciója szerinti mérleg kategóriában kell az FRA ügylet bruttó piaci értékét jelenteni.

**Tranzakciók:**

Az FRA ügylet miatt fixingkor fizetett, vagy bevételezett kamatkülönbözet összegét a fizetés iránya szerinti mérleg kategóriában, a valamennyi adatleíró mező mentén azonos értéket felvevő ügyletek esetén összesítve kell szerepeltetni.